b"\n_START_ARTICLE_\nTeatro Espa\xc3\xb1ol Universitario\n_START_SECTION_\nHist\xc3\xb2ria\n_START_PARAGRAPH_\nL'antecedent m\xc3\xa9s proper es troba a La Barraca, agrupaci\xc3\xb3 teatral universit\xc3\xa0ria creada i dirigida per Federico Garc\xc3\xada Lorca el 1931. Entre els que van ser membres d'aquell projecte es trobava Modesto Higueras que, en finalitzar la Guerra Civil Espanyola el setembre de 1939, fundaria l'anomenat Teatro Nacional de las Organizaciones Juveniles, embri\xc3\xb3 del que dos anys despr\xc3\xa9s va ser el Teatro Espa\xc3\xb1ol Universitario._NEWLINE_La companyia es va estrenar el 23 de mar\xc3\xa7 de 1941 amb l'obra La mujer por fuerza de Tirso de Molina. Fins a l'any 1944, el TEU es va situar en l'\xc3\xa0mbit del Sindicato Espa\xc3\xb1ol Universitario. A partir d'aquest any i fins a 1956 va passar a dependre de l'Asesor\xc3\xada Nacional de Cultura y Arte dell Frente de Juventudes._NEWLINE_Higueras va dirigir el TEU fins a 1951 en una de les etapes de major esplendor de la companyia, temps en qu\xc3\xa8 van arribar a muntar una cinquantena d'obres, entre les quals destaquen Fuenteovejuna de Lope de Vega, La vida es sue\xc3\xb1o de Calder\xc3\xb3n de la Barca, els Entremeses de Miguel de Cervantes o El s\xc3\xad de las ni\xc3\xb1as de Leandro Fern\xc3\xa1ndez de Morat\xc3\xadn. Despr\xc3\xa9s de Modesto Higueras, va ser el seu germ\xc3\xa0 Jacinto qui va assumir la direcci\xc3\xb3 de la companyia fins a 1955._NEWLINE_El TEU, en la seva \xc3\xa8poca daurada, va ser un aut\xc3\xa8ntica pedrera de professionals de l'escena i un revulsiu del panorama art\xc3\xadstic de la postguerra espanyola. Nom\xc3\xa9s cal assenyalar que va ser aquesta companyia la que va estrenar l'obra mestra de Miguel Mihura Tres sombreros de copa el 1952._NEWLINE_S\xc3\xb3n molts els noms prestigiosos del m\xc3\xb3n art\xc3\xadstic que, d'una o altra manera, van estar vinculats al TEU: Gustavo P\xc3\xa9rez Puig, Fernando Guill\xc3\xa9n, Jos\xc3\xa9 Mar\xc3\xada Rodero, Fernando Fern\xc3\xa1n G\xc3\xb3mez, Jos\xc3\xa9 Luis L\xc3\xb3pez V\xc3\xa1zquez, Nati Mistral, Mar\xc3\xada Jes\xc3\xbas Vald\xc3\xa9s, Matilde Conesa, Alfredo Landa, Alicia Hermida, Valeriano Andr\xc3\xa9s, Gemma Cuervo, Jes\xc3\xbas Puente, Juanjo Men\xc3\xa9ndez o Paco Valladares."